Portarul echipei Bayern Munchen, Manuel Neuer, recent convocat în lotul Germaniei, va rata meciurile amicale cu Franţa şi Ţările de Jos din cauza unei accidentări, a anunţat miercuri Federaţia Germană de Fotbal, potrivit news.ro.
Jucătorul de 37 de ani s-a accidentat la un muşchi de la piciorul stâng în timpul antrenamentului de miercuri şi a fost nevoit să îşi părăsească coechipierii înainte de finalul şedinţei de pregătire, potrivit aceleiaşi surse.
Neuer, care a lipsit din lotul Germaniei timp de 15 luni din cauza unei accidentări de lungă durată, era aşteptat să revină pentru meciul cu Franţa de sâmbătă, de la Lyon. De asemenea, el va rata şi meciul cu Olanda de marţea următoare, de la Frankfurt.
Accidentarea pune sub semnul întrebării şi participarea portarului echipei Bayern la prima manşă a sferturilor de finală din Liga Campionilor, cu Arsenal, la 9 aprilie.
Manuel Neuer a jucat ultima dată pentru Germania la Cupa Mondială din 2022, în Qatar. Neuer s-a accidentat grav la genunchiul drept la 9 decembrie 2022 (fractură la gamba inferioară).